Opatrenia sa uskutočňujú v EÚ aj mimo nej, a to v závislosti od špecifických potrieb ochrany eura proti falšovaniu. program od svojho vzniku upevňuje svoj regionálny prístup vykonávaním opatrení zahŕňajúcich obzvlášť citlivé regióny sveta. Je zameraný najmä na Latinskú Ameriku (2 opatrenia organizované Španielskom a jedno opatrenie Komisie), a juhovýchodnú Európu (2 opatrenia organizované Talianskom a jedno opatrenie organizované Bulharskom).

V roku 2016 pochádzali žiadatelia o program zo štyroch členských štátov, a to z Talianska, Francúzska, Španielska a Bulharska. Vo veľkej miere to odráža skutočnosť, že prostriedky z programu Pericles najčastejšie využívajú krajiny najviac zasiahnuté falšovaním eura. Navyše bulharský orgán podal žiadosť v rámci tohto programu prvýkrát.

Program „Pericles 2020“ (ďalej len „program“) je výmenný, pomocný a školiaci program na ochranu eura proti falšovaniu. Nahrádza program Pericles, ktorý bol vytvorený v roku 2001 s pôsobnosťou v období rokov 2002 – 2013. Program bol vytvorený nariadením Európskeho parlamentu a Rady (EÚ) č. 331/2014 z 11. marca 2014. Jeho uplatňovanie sa rozšírilo na nezúčastnené členské štáty nariadením Rady (EÚ) 2015/768 z 11. mája 2015. Nariadením (EÚ) č. 331/2014 sa trvanie programu stanovuje do 31. decembra 2020. Podľa článku 13 ods. 3 nariadenia sa vyžaduje, aby Komisia každoročne poskytla Európskemu parlamentu a Rade informácie o výsledkoch programu. Touto treťou výročnou správou sa plní uvedená požiadavka za rok 2016.

Graf III a graf IV: Pôvod účastníkov a odborné skúsenosti účastníkov (opatrenia, na ktoré boli v roku 2016 viazané finančné prostriedky, pozri prílohu I)

Na opatreniach, na ktoré boli v roku 2016 viazané finančné prostriedky, sa podľa odhadu zúčastňuje 528 expertov.

Pokiaľ ide o pôvod, účastníci pochádzajú zo 60 krajín. Väčšinu (63 %) tvoria účastníci z Európy: 39 % pochádza z členských štátov eurozóny, zatiaľ čo európske krajiny mimo EÚ predstavujú 14 % a členské štáty mimo eurozóny 10 %, 26 % účastníkov pochádza z Latinskej Ameriky, čo predstavuje podstatný nárast v porovnaní s predchádzajúcim rokom a v súčasnosti ide o druhú najväčšiu skupinu účastníkov. A nakoniec 2 % pochádzajú z Blízkeho východu a severnej Afriky a 2 % z Ázie.

Pokiaľ ide o odborné skúsenosti účastníkov, členovia policajných zborov predstavujú 37 % celkového počtu účastníkov. Toto výrazné zastúpenie možno pripísať skutočnosti, že policajné orgány sú v prvej línii v boji proti falšovaniu eura a zamestnanci polície zahŕňajú vyšetrovateľov aj technických pracovníkov. Napriek tomu tvoria ostatné kategórie účastníkov spolu 63 %, čo predstavuje podstatný nárast zo 47 % v predchádzajúcom roku. Výrazne sa zvýšila najmä relatívna účasť centrálnych bánk (23 %) . Okrem toho je tu naďalej vysoká účasť pracovníkov justície (11 %) a rastie aj účasť mincovní (8 %) . Vykonávanie opatrenia Komisie „konferencia o overovaní pravosti euromincí“ nakoniec viedlo k vysokej účasti zástupcov z odvetvia zariadení na triedenie mincí (8 %), čo potvrdzuje, že súkromný sektor je významnou zainteresovanou stranou v boji proti falšovaniu.

Výsledkom toho je, že vykonávanie programu spĺňa nadnárodný a multidisciplinárny rozmer programu vyžadovaný v nariadení (EÚ) č. 331/2014.

3.Prehľad opatrení, na ktoré boli v roku 2016 viazané finančné prostriedky: hlavné body

Vykonávaním programu v roku 2016 sa preukazuje pokračujúci pozitívny trend smerom k rastúcej diferenciácií odborných skúseností účastníkov v priebehu rokov. Policajné orgány v roku 2016 po prvýkrát nepredstavujú absolútnu väčšinu účastníkov. Pozoruhodný je najmä významný nárast v zapojení centrálnych bánk do opatrení, ako aj rastúca účasť justície, mincovní a odvetvia zariadení na spracovanie mincí. Viazané finančné prostriedky na rok 2016 rovnako odzrkadľujú ďalšiu diverzifikáciu príslušných štátnych orgánov členských štátov žiadajúcich o vstup do programu. Bulharská národná banka je žiadateľ, ktorý podal žiadosť o finančné prostriedky z programu Pericles po prvýkrát. Okrem toho so zreteľom na priority programu na rok 2016 možno určiť tieto hlavné body:

Regionálna medzinárodná spolupráca

Programu sa v roku 2016 podarilo udržať a ešte posilniť silnú regionálnu medzinárodnú spoluprácu:

·v Latinskej Amerike sa uskutočnili alebo uskutočnia tri opatrenia, ktoré spájajú expertov z mnohých krajín Latinskej Ameriky,

·tri opatrenia sa uskutočnili alebo uskutočnia v juhovýchodnej Európe, vďaka čomu sa udržiava úzka spolupráca v tomto regióne.

Internet/darknet

Prostredníctvom niekoľkých opatrení, na ktoré boli v roku 2016 viazané finančné prostriedky, sa riešila hrozba, ktorú predstavuje internet/darknet v boji proti falšovaniu, s dôrazom na účinnosť vyšetrovacích techník a potrebu koordinovanej reakcie na hrozbu:

·Spolufinancovaný „seminár: Nová hrozba falšovania eura – deep web a kryptomeny“, ktorý organizuje taliansky národný centrálny úrad, sa uskutoční v ríme v apríli 2017.